open-index/open-wikipedia-markdown huggingface dataset:
Selkämuuritalo

**Selkämuuritalo** () on englantilainen 1800-luvun alupuolen työväen kaupunkirivitalo.

Selkämuuritalo on kadunvarsitalo, jonka halkaisee keskeltä *sydänmuuri* eli pituussuuntaan kulkeva kantava seinä. Taloon kuuluu vain kadulle avautuvia päällekkäisiä huoneita. Huoneistot ovat kantavien seinien ympäröimiä ja niiden leveys on yhden huoneen leveys. Selkämuuritalon korkeus on 2 tai 3 kerrosta.

## Lähteet
Tutkija metsässä

**Tutkija metsässä** (Следователят и гората, *Sledovateljat i gorata*) on Rangel Văltšanovin käsikirjoittama ja ohjaama bulgarialainen rikoselokuva vuodelta 1975. Sen pääosissa näyttelevät Sonja Bozhkova, Ljubomir Batshvarov ja Aleksandar Pritup.

## Juoni
Tutkintotuomari saa selvitettäväkseen murhatapauksen, jonka pääepäillyksi nousee nuori, kaunis nainen Elena. Naisen elämäntavassa on poliisia kiinnostavia epäselvyyksiã, mutta onko tyttö todella syyllinen vai yritetäänkö hänet vain lavastaa sellaiseksi?

## Vastaanotto
*Helsingin Sanomien* Mikael Fränti kirjoitti elokuvan televisioesityksen alla kesäkuussa 1982, ettei veteraaniohjaaja Văltšanov tee vain pinnallista rikoselokuvaa, vaan avaa herkästi vãreilevän näkökulman nuoren Elenan sielunmaisemaan. ”Pelokas ihminen on joutunut kovan maailman kyynisen pelin alttarille.”

## Lähteet
Einar Cannelin

**Gustaf Einar Ferdinand Cannelin** (21. heinäkuuta 1868 Sääksmäki – 14. marraskuuta 1934 Helsinki) oli suomalainen lyseon lehtori. Hän oli nuorena tunnettu voimistelijana ja hän oli yksi ensimmäisiä koulutettuja voimistelunopettajia Suomessa.

Cannelinin vanhemmat olivat filosofian tohtori, kirkkoherra, rovasti Gustaf Cannelin ja Emilia Augusta Girsén. Cannelinin isän suku polveutui Huittisten Kannilan talon isännästä Tuomaasta. Hän pääsi ylioppilaaksi 1888 Vaasan ruotsalaisesta lyseosta ja valmistui Helsingin yliopistosta voimistelunopettajaksi 1889 ja opettajakandidaatiksi 1893. Cannelin oli Savonlinnan reaalilyseossa voimistelun kollegana 1892–1906 ja hän toimi myös hierojana Savonlinnan kylpylässä. Cannelinin täytyi sitten vakavan lihasrappeumasairauden takia siirtyä kasvi- ja eläinopin opettajaksi. Hän menetti sairauden seurauksena kävelykykynsä joutuen lopulta pyörätuoliin. Hän oli Oulun lyseon luonnonhistorian ja maantieteen kollegana 1905–1906 ja Tampereen klassillisen lyseon luonnonhistorian ja maantieteen nuorempana lehtorina 1906–1920. Eläkkeellä ollessaan hän antoi vielä yksityistunteja. Vuodesta 1923 lähtien Cannelin asui vaimonsa kanssa Helsingissä. 

Einar Cannelin oli naimisissa vuodesta 1895 Karin Sahlanin (s. 1873) kanssa. Heillä oli poika ja kolme tytärtä, joista vanhin oli kirjastoneuvos Helle Kannila.

## Julkaisuja
* *Parasitismen inom djurriket*, pro gradu-tutkielma.  Helsingin yliopisto 1892 
* *Gymnastikens teori enligt [[Viktor Heikel|V. Heikels]] föreläsningar. 1-2*; anteckningar utgifna af E. Cannelin. Utgifvaren, Helsingfors 1895

## Lähteet

## Aiheesta muualla
* Tällainen muisto minulla on vanhemmistani. Helle Kannilan kirjoituksesta teoksessa Vanhempani. (Otava 1967)
Kevyt sähköajoneuvo

**Kevyt sähköajoneuvo** eli **kevyt sähkökulkuneuvo** on Suomessa ajoneuvoluokka, johon kuuluvat muun muassa sähköpotkulaudat, sähköskootterit, sähkörullalaudat ja tasapainoskootterit. Kevyt sähköajoneuvo saa lain mukaan kulkea enintään 25&nbsp;km/h, ja sen moottorin nimellisteho saa olla enintään 1000 wattia. Kevyttä sähköajoneuvoa koskevat polkupyörän liikennesäännöt, eli sillä saa ajaa pyörätiellä, ja kypäräpakkoa ei ole. Kevyitä sähköajoneuvoja ei tarvitse rekisteröidä tai tyyppihyväksyä, mutta kaikki yli 25 kilogrammaa painavat kevyet sähköajoneuvot on liikennevakuutettava. Kevyissä sähköajoneuvoissa pitää olla äänimerkinantolaite.

Kevyissä sähköajoneuvoissa ei ole polkimia. Sähköavusteiset polkupyörät, jotka ovat enintään 250-wattisia, ja jotka kulkevat vain poljettaessa eivät ole lain mukaan kevyitä sähköajoneuvoja, vaan ne katsotaan polkupyöriksi, ja toisaalta enintään 1 000-wattiset tai ilman polkemista kulkevat sähköpolkupyörät luokitellaan moottoroiduiksi polkupyöriksi.

## Erilaiset kevyet sähköajoneuvot
### Sähköpotkulauta

Sähköpotkulauta (tai e-potkulauta, sähköskuutti) on sähkömoottorilla ja ohjaustangolla varustettu, seisten ohjattava kevyt sähköajoneuvo. Sähköpotkulaudan ohjaustanko on kiinni pystysuorassa tangossa.Sähköpotkulautoja on saatavilla myös istuimella varustettuna. Sähköpotkulauta on liikennevakuutettava, jos se ylittää 25 kg. Ensimmäiset sähköpotkulaudat valmistettiin jo vuonna 1915.

### Sähköskootteri

Sähköskootteri on istualtaan ohjattava kaksi- tai kolmipyöräinen kevyt sähköajoneuvo, jonka pyörät ovat sähköpotkulautaa isommat ja ohjaustanko on etupyörän takana. Istuimen ja ohjaustangon väli on ainakin osittain avoin, joissakin malleissa tasainen lattia, toisissa lattia on vähintäänkin kuljettajan jalkojen kohdalla. Sähköskootteri on lähes täysin katettu muovilla tai metallilla. Skootterin jalkatilassa joskus oleva etuseinä on tarkoitettu suojaamaan kuljettajaa roiskeilta ja viimalta. Jaloille on jalkatila ja astinlauta, matkustajalla voi olla jalkatapit. Jalkatilassa on myös kätevä kuljettaa vaikka ostoskassia. Penkin alla on yleensä myös jonkinlainen tavaratila.

Sähköskootterit on liikennevakuutettava, koska ylittävät 25 kg:n painorajan.

### Sähkörullalauta

Sähkörullalauta eli sähköskeittilauta on seisaaltaan ohjattava nelipyöräinen kevyt sähköajoneuvo. Näitä kulkuneuvoja ohjataan tasapainoilemalla, ja niissä on yleensä langaton kaukosäädin, jolla voi myös ohjata.

### Tasapainottuva skootteri

Tasapainottuva skootteri, usein tunnetaan myös nimellä leijulauta tai huuveri, on kannettava, ladattava akkukäyttöinen kulkuneuvo, jonka päällä kuljettaja seisoo. Siinä on kaksi rengasta ja runko, jonka päällä kuljettaja seisoo, sekä sisäinen tasapainotusmekanismi. Tasapainottuva skootteri muistuttaa huomattavasti toimintatavaltaan ja ulkonäöltään Segwayta ilman ohjaustankoa. Tasapainottuvan skootterin ohjaus toimii kehon painopistettä muuttamalla, jolloin liikkuminen on yksinkertaista.

## Katso myös
* Moottoroitu polkupyörä
* Mopo

## Lähteet
Koljonvirran sairaala

**Koljonvirran sairaala** oli Iisalmessa vuosina 1967–2018 toiminut psykiatrinen sairaala. Sairaala rakennettiin alun perin Ylä-Savon kuntien yhteiseksi B-mielisairaalaksi ja sitä hallinnoi alkuvaiheessa kuntainliitto. Lakkautushetkellä sairaala oli osa Ylä-Savon sote- kuntayhtymää. 
## Historia
Vuonna 1967 valmistuneen sairaalarakennuksen suunnitteli arkkitehti Eino Tuompo. Sen lisäksi sairaalan käytössä oli vuonna 1924 valmistunut vanha kunnalliskotirakennus, joka peruskorjattiin B-mielisairaalan käyttöön uuden rakennuksen valmistumisen yhteydessä. Sairaala-alue oli ennen kunnalliskoti- ja sairaalakäyttöä kuulunut Pölkkyniemen kartanolle.  Alkuvaiheessa sairaalassa oli 192 potilaspaikkaa ja se keskittyi muiden B-mielisairaaloiden tavoin vähäoireisten potilaiden pitkäaikaishoitoon. Potilaat saattoivat olla sairaalassa jopa vuosikymmeniä. Alkuvaiheessa sairaala oli usein ylipaikoilla. Sairaala sijaitsi kauniin luonnonmaiseman keskellä ja sillä oli esimerkiksi oma laboratorio, apteekki ja kanttiini.

Vuodesta 1992 alkaen Koljonvirran sairaalan tehtävä muuttui ja toiminnan painopiste siirtyi pitkäaikaispotilaiden hoidosta akuuttihoitoon. 1990-luvulla Koljonvirrasta siirtyi pois sinne kuulumattomia potilasryhmiä, kuten kehitysvammaisia ja dementikkoja, joille löydettiin tarkoituksenmukaisempia hoitopaikkoja. Jo 1970-luvulla sairaalassa oli alkanut päihdekuntoutustoiminta.  2000-luvulle tultaessa potilasmäärä väheni huomattavasti eikä sairaalan toiminnan loppuvaiheessa sairaalassa hoidettu enää tahdonvastaisessa hoidossa olevia potilaita. Sairaala lakkautettiin vuonna 2018, jolloin potilaita oli enää 26. Sairaalaa korvaamaan perustettiin psykiatrinen osasto Iisalmen aluesairaalaan. Sairaalan lakkauttamisen taustalla oli myös Koljonvirran sairaalan päärakennuksen sisäilmaongelmat. Päärakennus purettiin vuonna 2021. Sairaala-alueella oleva vanha kunnalliskotirakennus ja asuntolarakennukset ovat yksityisomistuksessa.

Psykiatrisen hoidon lisäksi Koljonvirran sairaala on saanut julkisuutta siitä, että siellä harjoitettiin 1980-luvulla suomalaisten urheilijoiden dopingia. Potilaiden nimiin oli tilattu veripusseja, joiden veri todellisuudessa siirrettiin potilaiden sijasta urheilijoille suorituskyvyn parantamiseksi. 

## Lähteet
Bogafjellin kirkko

**Bogafjellin kirkko** () on Sandnesin kunnassa Norjassa sijaitseva kivinen pitkäkirkko vuodelta 2012.

## Lähteet

## Aiheesta muualla
Forsandin kirkko

**Forsandin kirkko** () on Sandnesin kunnassa Norjassa sijaitseva puinen pitkäkirkko vuodelta 1854.

## Lähteet

## Aiheesta muualla
Doug Raney

**Doug Raney** (29. elokuuta 1956 – 1. toukokuuta 2016 Kööpenhamina) oli yhdysvaltalainen jazzkitaristi.

Raney oli jazzkitaristi Jimmy Raneyn poika. Hän sai opetusta Barry Galbraithilta. Hänen kehitykseensä muusikkona vaikutti hänen mukaansa ratkaisevasti myös Al Haigin tapaaminen. Raney aloitti 1970-luvun jälkipuoliskolla esiintymisen isänsä kanssa New Yorkissa ja Euroopan kaupungeissa. Raney teki 1980-luvun alusta lähtien yhteistyötä muiden muassa Dexter Gordonin, Johnny Griffinin, Louis Stewartin, Kenny Drew’n ja Clifford Jordanin kanssa. Lisäksi hän esiintyi Duke Jordanin kanssa kiertueella Japanissa. Raney teki levytyksiä eri levy-yhtiöille.

Raney asui suurimman osan uransa kestosta Tanskassa ja esiintyi tuolloin vain harvoin Yhdysvalloissa. Hän teki Tanskassa myös monet levytyksistään. Raney kärsi päihdeongelmista ja viimeisinä vuosinaan keuhkosairaudesta. Veljensä mukaan hän kuoli todennäköisesti sydämen vajaatoimintaan.

## Lähteet
Charles H. Gibson

**Charles Hopper Gibson** (19. tammikuuta 1842 lähellä Centervilleä, Maryland – 31. maaliskuuta 1900 Washington DC) oli yhdysvaltalainen demokraattisen puolueen poliitikko.

Gibson valmistui Washington Collegesta ja työskenteli juristina. Hän edusti Marylandia Yhdysvaltain edustajainhuoneessa vuosina 1885–1891 ja Yhdysvaltain senaatissa vuosina 1891–1897. Aluksi hänet nimitettiin senaattiin täyttämään kuolleen Ephraim K. Wilsonin paikka. Gibsonin serkku oli poliitikko Henry R. Gibson. Gibson on haudattu Chesterfieldin hautausmaalle Marylandin Centervilleen.

## Lähteet
Interstate 40

**Interstate 40** (**I-40**) on Yhdysvaltojen Interstate-järjestelmään kuuluva moottoritie. Se on kolmanneksi pisin Interstate-tie, Interstate 80:n ja Interstate 90:n jälkeen. Se kulkee Kalifornian, Arizonan,  New Mexicon, Texasin, Oklahoman, Arkansas'n, Tennesseen ja Pohjois-Carolinan osavaltioiden läpi. Sen pituus on 2&nbsp;556,61 mailia (4&nbsp;114,46 km). Tie seuraa Oklahoma Cityyn asti lakkautettua US 66 -tietä. Tien varrella olevia kaupunkeja ovat mm. Albuquerque, Oklahoma City, Little Rock, Memphis, Nashville, Knoxville ja Raleigh.
Morgongåva

**Morgongåva** on taajama Hebyn kunnassa Uppsalan läänissä Upplannin historiallisessa maakunnassa Ruotsissa. Taajamassa oli 1&nbsp;476 asukasta vuonna 2021.

*[[Språktidningen]]in* järjestämässä äänestyksessä vuonna 2022 Morgongåva valittiin Ruotsin kauneimmaksi paikannimeksi. Se tarkoittaa suomeksi huomenlahjaa ja on peräisin 1660-luvulta, jolloin kertomuksen mukaan eräs ruukinpatruuna lahjoitti rengilleen torpan, kun tämä oli ottanut vastuun ruukinpatruunan aiheuttamasta piian raskaudesta.

## Lähteet

## Aiheesta muualla
Henry R. Gibson

**Henry Richard Gibson** (24. joulukuuta 1837 Kent Island, Maryland – 25. toukokuuta 1938 Washington DC) oli yhdysvaltalainen republikaanisen puolueen poliitikko.

Gibson aloitti uransa juristina Knoxvillessä Tennesseessä. Hän osallistui Tennesseen perustuslain säätämiskokoukseen vuonna 1870. Hän oli Tennesseen senaatin jäsen vuosina 1871–1875 ja Tennesseen edustajainhuoneen jäsen vuosina 1875–1877. Vuosina 1895–1905 Gibson edusti Tennesseetä Yhdysvaltain edustajainhuoneessa. Hän perusti *Knoxville Republican* -lehden vuonna 1879 ja toimitti sitten myös lehteä *Knoxville Daily Chronicle*. Gibson opetti lääketieteen lainsäädäntöä Tennessee Medical Collegessa vuosina 1889–1906.

Gibson julkaisi kirjan *Gibson’s Suits in Chancery* (1891). Hän oli kirjoittajana ja neuvoa-antavana toimittajana teoksessa *American and English Encyclopedia of Law and Practice*. Myös Gibsonin serkku Charles H. Gibson oli poliitikko.

## Lähteet
Elizabeth Hawley Gasque

**Elizabeth Hawley Gasque** (o.s. *Elizabeth Mills Hawley*; 26. helmikuuta 1886 lähellä Blythewoodia, Etelä-Carolina – 2. marraskuuta 1989 Ridgeway, Etelä-Carolina) oli yhdysvaltalainen demokraattisen puolueen poliitikko.

Gasque valmistui Greenville Female Collegesta vuonna 1907. Hänet valittiin miehensä Allard H. Gasquen kuoltua täyttämään tämän paikka Yhdysvaltain edustajainhuoneessa, jossa hän edusti Etelä-Carolinaa 13. syyskuuta 1938 – 3. tammikuuta 1939. Gasque ei asettunut uudelleen ehdolle.

## Lähteet
Sowa

**Sowa** on suolakaivoskaupunki Central Districtin alueella Botswanan koillisosassa. Kaupunki sijaitsee linnuntietä 454 kilometriä pääkaupunki Gaboronesta pohjoiseen ja 150 kilometriä Francistownista länsiluoteeseen. 

Kaupunki on perustettu vuonna 1991. Kaupungin väkiluku on 2&nbsp;914 (VL2022; VL2011: 3&nbsp;598 as.).

Sowan eli Suan suolapannu on yksi Botswanan kolmesta suuresta suolapannusta (muut ovat Ntwetwen suolapannu ja Nxain suolapannut). Sowan kaupungin asukkaista moni työskentelee tätä suolapannua hyödyntävän, vuonna 1991 perustetun Botswana Ash Ltd. (Botash) -yhtiön palveluksessa. Yhtiön keruualtaat ja tuotantolaitokset sijaitsevat noin 19 kilometriä kaupungin länsipuolella. Botswanan valtio (50%) ja eteläafrikkalainen Chlor Alkali Holdings Ltd (50%) omistavat Botash -yhtiön tasaosuuksin. Tuotteita ovat natriumkarbonaatti (eli sooda, Na2CO3) ja eri puhtausasteen vuorisuola (NaCl). 

Sowaan johtaa valtatieyhteys. Kaupungin eteläpuolitse kulkee kaivosteollisuutta palveleva kansallisen rautatieyhtiön (Botswana Railways) pistorata, mutta junarahdin osuus on supistunut 30 prosenttiin rautatiekuljetusten heikon saatavuuden vuoksi.


Zambezian Halophytics map.jpg|Makgadikgadin suolatasangon paikkoja. Suan eli Sowan suolapannu ja Sowan kaupunki sijaitsevat suolatasangon itäosassa.
Makgadigadi pans, Sodium Carbonate pans, Na2CO3. Algae causes the red. Camera at 10 000 feet altitude and ground is about 3 280 feet (1000 metres) altitude. - panoramio.jpg|Botash-yhtymän keinotekoisia soodan ja suolan tuotannon lammikoita Sowan länsipuolella.
Botswanasaltpan oli 201809 lrg.jpg|Botash-yhtiön tuotantoonsa käyttämiä suolalammikoita värillisinä Suan (Sowan) suolapannun pohjoisosassa. Sowan kaupunki sijaitsee siitä itään (kuvan oikeassa osassa, klikkaa isommaksi; Landsat 8 -satelliitin OLI-laitteen kuva, 9.1.2018). 
Botswanasaltpan oli 2018105 lrg.jpg|Kuten edellä, mutta kuvattu 15.4.2018. 


## Lähteet
Språktidningen

**Språktidningen** on ruotsalainen kieliin ja kielitieteeseen keskittyvä aikakauslehti, joka on perustettu vuonna 2007. Lehti ilmestyy kahdeksan kertaa vuodessa.
## Lähteet

## Aiheesta muualla
* Lehden verkkosivut
Sture Petrén

**Bror Arvid Sture Petrén** (3. lokakuuta 1908 Tukholma – 13. joulukuuta 1976 Geneve) oli ruotsalainen juristi ja diplomaatti. Hän toimi urallaan muun maussa Svean hovioikeuden presidenttinä ja Kansainvälisen tuomioistuimen sekä Euroopan ihmisoikeustuomioistuimen jäsenenä. Hänet valittiin Ruotsin akatemian jäseneksi vuonna 1969.
## Lähteet
Benjamin Contee

**Benjamin Contee** (1755 Brookefield, Maryland – 30. marraskuuta 1815 Charlesin piirikunta, Maryland) oli yhdysvaltalainen poliitikko. Hän edusti Anti-Administration partyna tunnettua poliittista liittoumaa Yhdysvaltain ensimmäisessä kongressissa.

Contee palveli Yhdysvaltain vapaussodassa luutnanttina ja Marylandin 3. pataljoonan kapteenina. Hän oli kongressiedustaja Yhdysvaltain edustajainhuoneessa vuosina 1789–1791, mutta ei asettunut uudelleen ehdolle vuonna 1790. Aiemmin hän oli istunut myös Siirtokuntien kongressissa. Contee opiskeli teologiaa Euroopassa ja jatkoi opintojaan palattuaan Yhdysvaltoihin. Hänet vihittiin episkopaalisen kirkon papiksi vuonna 1803. Hän työskenteli Port Tobaccon episkopaalikirkon pastorina Marylandin Charlesin piirikunnassa.

Contee oli poliitikko Alexander C. Hansonin setä ja Thomas Contee Worthingtonin isosetä.

## Lähteet
Petrén

**Petrén** on seuraavien ruotsalaisten henkilöiden sukunimi:

* Ann Petrén (s. 1954), näyttelijä
* Sture Petrén (1908–1976), juristi, diplomaatti ja Ruotsin akatemian jäsen
Interstate 91

**Interstate 91'' (**I-91''') on Interstate-tie Uuden Englannin alueella Yhdysvalloissa. Se on pääasiallinen väylä alueen länsiosissa. Tien pituus on 290,37 mailia (467,31 km), ja se jatkuu Kanadan puolella Quebecissä tienä A-55. Tie kulkee New Havenista Connecticutissa Derby Linen rajanylityspaikalle Vermontissa, kulkien Connecticutin, Massachusettsin ja Vermontin kautta.
Prestiisikieli

**Prestiisikieli** on suurta yhteiskunnallista arvostusta nauttiva kieli, jota käytetään esimerkiksi taiteen tai tieteen kielenä. Se voi samalla olla valtion tai yhteisön virallinen kieli, mutta kaikilla prestiisikielillä ei ole virallista asemaa. Englannin kielellä on monessa maassa prestiisin asema.

Prestiisikieli viittaa kieleen, jota pidetään arvostettuna ja jolla on sosiaalista painoarvoa kieliyhteisössä. Tällainen kieli liittyy usein valta-asemassa oleviin ryhmiin, joiden kielimuodoilla on korkeampi prestiisi. Prestiisikieli jakautuu kahteen pääluokkaan: avoimeen prestiisiin, joka perustuu yleisesti hyväksyttyihin normeihin, ja peitettyyn prestiisiin, joka kumpuaa tiettyjen paikallisten kulttuurien ja sosiaalisten suhteiden arvostuksesta.

## Lähteet
Bo Holten

**Bo Holten** (s. 1948) on tanskalainen säveltäjä, kapellimestari ja kuoronjohtaja. Hän on tullut tunnetuksi vanhan musiikin kuorojen johtajana ja myös johtanut usein kantaesityksiä.

Holten opiskeli musiikkitiedettä Kööpenhaminassa ja fagotinsoittoa Royal Academy of Musicissa. Tämän jälkeen hän työskenteli musiikinopettajana ja kriitikkona eri lehdissä Kööpenhaminassa. Holten perusti vuonna 1979 Ars Nova Copenhagenin, jonka kanssa hän on levyttänyt sekä vanhaa musiikkia että nykytaidemusiikkia. Myöhemmin hän perusti Musica Fictan. Holten oli vuosina 1991–2007 BBC Singersin vieraileva kuoronjohtaja ja vuosina 2007–2012 Vlaams Radiokoorin pääkuoronjohtaja. Lisäksi hän on johtanut muun muassa Ruotsin radion kuoroa, Alankomaiden kamarikuoroa ja Chamber Choir Irelandia. Kapellimestarina Holten on johtanut useimpia Tanskan ammattimaisia sinfoniaorkestereita. Hän on johtanut sekä omien teostensa että muiden säveltäjien teosten esityksiä.

Holtenin sävellystuotannossa tärkeässä asemassa ovat kuoroteokset. Hänen muuhun tuotantoonsa kuuluu muun muassa sinfonioita, konserttoja, oopperoita, kamarimusiikkia ja elokuvamusiikkia. Holten oli Valtion musiikkineuvoston jäsen vuosina 1979–1983 ja Valtion taideneuvoston musiikkikomitean puheenjohtaja vuosina 1990–1993.

## Lähteet
The Point

**The Point** on Malmön toiseksi korkein pilvenpiirtäjä. Se valmistui vuonna 2020. Toimistokäyttöön tarkoitetussa The Pointissa on 29 kerrosta ja sen korkeus on 110 metriä.

Rakennuksen suunnittelusta vastasi Krook & Tjäder Architects, ja pääurakoitsijana toimi PEAB. Julkisivurakentamisesta vastasi KG Constructions Group.

## Lähteet
Kaarlo Reinhold Ignatius

**Kaarlo Reinhold Ignatius** (2. tammikuuta 1876 Iisalmi – 11. toukokuuta 1953 Mikkeli) oli suomalainen lääkäri, joka sai lääkintöneuvoksen arvonimen.

Ignatiuksen vanhemmat olivat kollegiasessori Gustaf Fredrik Ignatius ja Selma Lagus. Hänne puolisonsa vuodesta 1905 oli Selma Karolina Karlsson. Ignatius tuli ylioppilaaksi Kuopion lyseosta 1894 ja valmistui lääketieteen kandidaatiksi 1899 ja lisensiaatiksi 1903. Hän teki useita opintomatkoja Saksaan ja Skandinaviaan. Valmistuttuaan hän toimi kunnanlääkärinä muun muassa Alavudella, Töysässä, Kuortaneella ja Ähtärissä vuoteen 1907. Kajaanin yleisen sairaalan lääkäri Ignatius oli 1907–1925 ja Mikkelin lääninsairaalan ylilääkäri 1925–1946. Hän oli myös muun muassa Kajaanin kaupunginvaltuuston jäsen 1910–1922. Lääkintöneuvoksen arvonimen  Ignatius sai 1947.

## Lähteet

## Aiheesta muualla
* *K.R. Ignatiuksen muistelmia Kajaanin yleisestä sairaalasta ja katkelma G. Enwaldin artikkelista Kajaanin vanhimmista sairaaloista*, Mikkeli, 1948 (jäljennös käsikirjoituksesta, ei kuvia), 55 lehteä
Aptronymia

**Aptronymia** tai **aptonymia** tarkoittaa tilannetta, jossa henkilön nimi kuvaa hyvin kantajansa luonnetta tai ammattia. Yhteys voi olla sattumaa tai tehokeino esimerkiksi kirjallisuudessa. Käsitettä alettiin käyttää englanninkielisessä lehdistössä 1910-luvulla. Sanan alkuosa *apt* viittaa sopivuuteen, ja r-kirjain lienee lisätty, jotta sanasta on saatu patronyymin anagrammi.
## Esimerkkejä
* Michael Ball, jalkapalloilija
* Timo Boll, pöytätennispelaaja
* Per Bolund, asuntoministeri (ruots. *bo*, 'asua')
* Usain Bolt, pikajuoksija (eng. *lightning bolt*, 'salama')
* Margaret Smith Court, tennispelaaja (eng. *court*, 'tenniskenttä')
* Elmer Diktonius, runoilija (ruots. *dikt*, 'runo')
* Georges-Eugène Haussmann, kaupunkisuunnittelija (saks. *Haus*, 'talo' ja *Mann* 'mies')
* Arno Kasvi, ylipuutarhuri
* Harras Kyttä, sisäministeri
* Li Ka-shing, miljardööri (eng. *ka-ching*, rahantuloon viittava huudahdus)
* George McGovern, senaattori (eng. *govern*, 'hallita')
* Chris Moneymaker, pokeriammattilainen (eng. *moneymaker*, 'rahantekijä')
* Pekka Pouta, meteorologi
* Sarah Sjöström, uimari (ruots. *sjö*, 'meri' tai 'järvi' ja *ström*, 'virtaus')
* Niels Steensen, geologi (tansk. *sten*, 'kivi')
* William Wordsworth, runoilija (eng. *word*, 'sana' ja *worth*, 'arvoinen')
### Fiktiivisiä
* Marty McFly (eng. *fly*, 'lentää')
* Kelju K. Kojootti
* Kulta-Into Pii
* Kroisos Pennonen
* Lucky Luke
* Max Payne (eng. *maximum*, 'enimmäis-' ja *pain* 'kipu')
* Rodion Romanovitš Raskolnikov (ven. *raskolnikov*, 'hajottaja')
* Alan Wake (eng. *awake*, 'hereillä')

## Lähteet
Växjön pienkoneturma

**Växjön pienkoneturma** oli Ruotsin Växjössä 15. lokakuuta 1979 sattunut lento-onnettomuus, joka vaati neljän suomalaisen hengen. Beechcraft Baron -pienkoneen veteensyöksyssä surmansa saivat G. A. Serlachius -yhtiön paperiteollisuuden johtaja Tor W. Strang, Kankaan paperitehtaan johtaja Timo Vainio ja myyntipäällikkö Christer Jensen sekä koneen jämsäläinen ohjaaja ja omistaja Kaarlo Tuorila.

Kone oli lähtenyt Kuoreveden Hallista kello 8.30 aamulla. Kello 11 paikkeilla, noin kahdeksan kilometrin päässä määränpäästä Kronobergin lentokentästä, ohjaaja Tuorila ilmoitti lähestyvänsä sakeassa sumussa kiitotietä mittarilennossa. Sen jälkeen yhteys koneeseen katkesi. Kone löydettiin tunnin etsintöjen jälkeen pudonneena Helgasjön-järveen ja kaikkien koneessa olleiden todettiin kuolleen. Kone oli menettänyt sumussa liikaa korkeuttaan ja törmännyt puuhun noin 700 metriä ennen kiitotien alkua, jolloin koneen toinen siipi oli irronnut.

## Lähteet
Arnould Massart

**Arnould Massart** (s. 7. lokakuuta 1956 Anderlecht) on belgialainen pianisti, säveltäjä ja sovittaja. Hän on työskennellyt jazzin, nykytaidemusiikin ja popmusiikin parissa.

Massart valmistui vuonna 1978 oppiarvolla germaanisessa filologiassa. Hän opiskeli analyysiä ja sävellystä muiden muassa Mauricio Kagelin ja Luciano Berion johdolla. Massart aloitti esiintymisen Three to Get Ready -trionsa kanssa vuonna 1983. Kokoonpano julkaisi vuonna 1985 ensimmäisen albuminsa, jossa basistina toimi Philippe Aerts ja rumpalina Philippe Mobers. Massart sai vuonna 1985 myös SABAM-palkinnon big band -teoksestaan *Lifestrings*. Hän teki Charles Loosin kanssa yhteistyötä levyllä *Harmonie du soir* (1988). Massart osallistui syntetisaattorisolistina Henri Pousseurin ja Michel Butorin teoksen *Déclarations d’Orage* (1989) kantaesitykseen Liègen kuninkaallisen filharmonisen orkesterin kanssa.

Massart on tehnyt sävellyksiä tilaustöinä eri kokoonpanoille ja esiintyjille. Hän on myös tehnyt sovituksia eri yhtyeille. Massart on esiintynyt laulaja Mauranen kanssa. Hän on opettanut Brysselin kuninkaallisessa konservatoriossa.

## Lähteet
The McCoys

**The McCoys** oli vuonna 1962 perustettu yhdysvaltalainen yhtye. Se saavutti kotimaassaan ykköshitin ensisinglellään ”Hang On Sloopy”. McCoysin toinen kymmenen myydyimmän joukkoon noussut kappale oli ”Fever”. Top 40:een ylsi Ritchie Valens -laina ”C’Mon, Let’s Go”.

McCoys aloitti uransa teinipopyhtyeenä, mutta 1960-luvun lopulla se alkoi esittää psykedeelistä ja progressiivista rockia. Yhtye hajosi vuonna 1969. Suurin osa sen jäsenistä siirtyi 1970-luvun alussa Johnny Winterin taustayhtyeeseen. Jäsenistä Rick Derringer teki menestyksekkään soolouran hard rockin esittäjänä. 

## Lähteet
Miika Keski-Petäjä

**Miika Keski-Petäjä** (s. 14. toukokuuta 1994) on suomalainen pesäpalloilija. Keski-Petäjä on Kannuksen Uran kasvatti ja edustaa tällä hetkellä Superpesiksessä pelaavaa Sotkamon Jymyä. Hänen sopimuksena Sotkamon Jymyn kanssa on voimassa kauden 2026 loppuun saakka. Keski-Petäjä on pelipaikaltaan lukkari.

Urallaan Keski-Petäjä on pelannut 78 Superpesiksen runkosarjaottelua Seinäjoen JymyJussien, Alajärven Ankkureiden ja Vimpelin Vedon paidoissa. Ykköspesiksen runkosarjaa hän on pelannut 189 ottelun verran Oulun Lipossa, Ylivieskan Kuulassa ja Lievestuoreen Kisassa.

Superpesiksen runkosarjassa Keski-Petäjä on lyönyt 1+8=9 juoksua, tuonut 17 juoksua ja kerännyt 134 kärkilyöntiä. Pudotuspeliotteluita (ylemmät ja alemmat) on kertynyt yhteensä 16 kappaletta. Näissä otteluissa hän on lyönyt 1+4=5 juoksua, tuonut 9 juoksua ja kerännyt 41 kärkilyöntiä.

Ykköspesiksen puolella runkosarjassa Keski-Petäjä on lyönyt 21+48=69 juoksua, tuonut 170 juoksua ja kerännyt 712 kärkilyöntiä. Pudotuspeleissä hän on pelannut yhteensä 20 ottelua, joissa hän on lyönyt 0+6=6 juoksua, tuonut 17 juoksua ja kerännyt 79 kärkilyöntiä.
Tilastot päivitetty 17.11.2024.

Miika Keski-Petäjän pikkuveli Markus Keski-Petäjä edustaa Superpesiksessä pelaavaa Kempeleen Kiriä.

## Lähteet
Cheryl Hines

**Cheryl Hines** (s. 21. syyskuuta 1965 Miami Beach, Florida, Yhdysvallat) on yhdysvaltalainen näyttelijä ja ohjaaja, joka on näytellyt esimerkiksi HBO:n komediasarjassa *[[Jäitä hattuun]]* (2000–2024) ja ABC:n komediasarjassa *[[Lähiöunelmia]]* (2011–2014). Valkokankaalla hän on esiintynyt muun muassa elokuvassa *[[Runaway Vacation]]* (2006).

Hines on ollut vuodesta 2014 lähtien naimisissa Kennedyn klaaniin kuuluvan Robert F. Kennedy Jr.:n kanssa.

## Lähteet
Beynew

**Beynew** () on kylä ja Beynewin piirin hallinnollinen keskus Mañğıstawin alueella Kazakstanissa. Se sijaitsee aavikolla 429 kilometriä alueen pääkaupungista Aqtawista koilliseen. Kylässä oli 55&nbsp;000 asukasta vuonna 2021.

Vuonna 1916 perustettu paikkakunta alkoi kehittyä rautatien rakentamisen myötä vuonna 1963. Sen asukasmäärä oli 26&nbsp;400 henkeä vuonna 2006.

Beynewissä toimii Keski-Aasiasta Venäjälle johtavan kaasujohdon kompressoriasema, öljy- ja vesijohtojen pumppuasemia sekä rautatieliikenteen yrityksiä. Sieltä on rautatie- ja maantieyhteydet Aqtawiin, Maqatiin, Atırawiin, Şalqariin ja Uzbekistaniin. Seudulla tuotetaan öljyä ja maakaasua sekä harjoitetaan karjanhoitoa. Beynewin eteläpuolella sijaitsee 1500-luvun nekropoli mausoleumeineen.

## Lähteet
Joey Palmroos

**Joey Palmroos** (s. 1989 Turku) on suomalainen elokuvaohjaaja, joka on ohjannut kaksi elokuvaa, *[[Five Outlaws]]* (2023) ja *[[Delivery Run]]* (2025). Palmroos on opiskellut elokuvan tekoa Met Film Schoolissa. Hän on toiminut myös Pete Riskin apulaisena mainoskuvauksissa. Lisäksi Palmroos on ohjannut mm. Signmarkin musiikkivideon.

Palmroosin on naimisissa Dora Palmroosin kanssa ja heillä on kaksi yhteistä lasta sekä oma tuotantoyhtiö nimeltä Arctic Renegades.

## Lähteet

## Aiheesta muualla
* https://www.joeypalmroos.com/
* Joey Palmroos &ndash; IMDb
Chris Wright

**Chris Wright** (s. 1965) on yhdyssvaltalainen liikemies, joka toimii  Yhdysvaltain energiaministerinä Donald Trumpin II hallituksessa helmikuusta 2025 alkaen.

Wright on toimitusjohtaja öljy-yritys Liberty Energyssä, joka on maailman toiseksi suurin vesisärötysyritys. Hän on fossiilisten polttoaineiden käytön näkyvä puolustaja, joka on vähätellyt tarvetta siirtyä puhtaampaan energiantuotantoon.

Wright on suorittanut kanditutkinnon opiskeltuaan Massachusetts Institute of Technologyssä ja  University of California, Berkeleyssä. Hänellä ei ole aikaisempaa poliittista kokemusta.

## Lähteet
Eduard Hallberg

**Eduard Hallberg** (s. 6. elokuuta 2003) on suomalainen alppihiihtäjä. Hän edustaa Slalom 66 -seuraa.

Sipoolainen Hallberg kävi alppilukion Norjan Oppdalissa. Hän sijoittui nuorten olympialaisissa 2020 parhaimmillaan pujottelussa 13:nneksi. Nuorten MM-kilpailuissa 2023 hän saavutti suurpujottelussa hopeaa. Saman vuoden Courchevelin ja Meribelin MM-kilpailuissa hän keskeytti sekä pujottelun että suurpujottelun. Saalbachin MM-kilpailuissa 2025 hän sijoittui pujottelussa 12:nneksi sekä keskeytti suurpujottelun ja joukkuealppiyhdistetyn pujotteluosuuden. Milano–Cortinan olympialaisissa 2026 hän oli joukkuealppiyhdistetyssä yhdeksäs, mutta keskeytti pujottelun ja suurpujottelun.

Hallberg voitti Eurooppa-cupissa kaudella 2023–2024 Kläppenin ja Hafjellin pujottelukilpailut ja sijoittui pujottelucupissa kolmanneksi. Maailmancupissa hän kilpaili ensimmäisen kerran Val-d'Isèren suurpujottelussa joulukuussa 2023. Maailmancupin pisteille hän selviytyi ensimmäisen kerran oltuaan 24:s Levin pujottelussa 17. 
marraskuuta 2024. Viikkoa myöhemmin Gurglin pujottelussa hän sijoittui kahdeksanneksi.

Hallberg otti ensimmäisen maailmancupin palkintokorokesijoituksensa Levin pujottelussa 16. marraskuuta 2025 oltuaan kolmas. Kyseessä oli korkein suomalaismiehen sijoitus Levin pujottelussa koskaan. Hän voitti Eurooppa-cupin suurpujottelukilpailun Zinalissa joulukuussa 2025. Madonna di Campiglion maailmancupin pujottelussa 7. tammikuuta 2026 Hallberg johti kilpailua avauslaskun jälkeen ja sijoittui lopulta toiseksi. Hän oli kolmas Lillehammerin pujottelussa maaliskuussa 2026. Hän sijoittui kahdeksanneksi pujottelucupissa kaudella 2025–2026.

## Lähteet
Päätämme mennä Kuuhun

**Päätämme mennä Kuuhun** on katkelma puheesta, jonka Yhdysvaltain presidentti John F. Kennedy piti texasilaisessa Houstonin kaupungissa sijaitsevassa Ricen yliopistossa 12. syyskuuta 1962.  

Puheessaan Kennedy toisti tavoitteensa lähettää ihminen Kuuhun ja perusteli sitä sanoin "ei siksi, että se olisi helppoa, vaan siksi, että se on vaikeaa".  

Jo toukokuussa 1961 Kennedy oli puhunut julkisesti aikomuksistaan kuulentojen suhteen, mutta ajatus ei ollut herättänyt kansassa kiinnostusta. Hänen Ricella pitämänsä puheen on sanottu olleen aiempaa ylevämpi, innoittavampi ja mieleenpainuvampi. Tarkoituksena ei ollut pelkästään innostaa kansakuntaa kurkottamaan Kuuhun, vaan tarkoitus oli selittää amerikkalaisille, miksi Apollo-ohjelman tuli olla poliittisessa tärkeysjärjestyksessä korkealla sijalla, sillä tämä mahdollistaisi budjettivarojen lisäyksen hanketta varten. Puheellaan Kennedy sai taakseen kansan ja hallituksen tuen. 

Sekä Kennedyn aiemman puheen että hänen Ricella pitämänsä kirjoitti Ted Sorensen, joka oli Kennedyn lähimpiä neuvonantajia. Kennedy teki usein puheisiinsa vapaamuotoisia lisäyksiä ja niin nytkin: hänen lisäämänsä viittaus paikalliseen jalkapallojoukkueeseen saavutti yleisön suosion. Puheen tunnetuin kohta "päätämme mennä Kuuhun" on kuitenkin peräisin NASA:n toimittamasta luonnoksesta.  
Edellisenä vuonna Houston oli valittu paikaksi NASA:n Miehitettyjen avaruusalusten keskukselle (nykyinen Johnson Space Center). Syyskuussa 1962 ennen puhetta Kennedy oli vieraillut useissa avaruusalan laitoksissa tarkastamassa liikkeeseen saattamansa suunnitelman täytäntöönpanoa. Marshallin avaruuslentokeskuksessa keskuksen johtaja Wernher von Braun oli näyttänyt Kennedylle ja varapresidentti Johnsonille Saturn I:n, joka oli tuolloin maailman tehokkain raketti ja edeltäjä paljon suuremmalle Saturn V:lle, joka myöhemmin laukaisisi astronautit Kuuhun. Cape Canaveralissa johtaja Kurt H. Debus oli esitellyt heille rakettien laukaisupaikkoja.  
  

Kennedy puhui Rice-yliopiston kampuksen Rice Stadiumilla, joka oli rakennettu 70 000:n ihmisen yleisölle. Aamukymmeneltä paikalla oli 40 000 henkeä – enimmäkseen yliopiston fukseja, jotka hikoilivat kuumuudessa, jonka odotettiin nousevan päivän mittaan vielä liki 30 celsiusasteeseen. 

Ensimmäinen miehitetty kuulento toteutui seitsemän vuotta puheen jälkeen.

## Lähteet

## Aiheesta muualla

* Puheen teksti
Kapinallinen (Veronica Rothin kirja)

**Kapinallinen** () on nuorille suunnattu post-apokalyptinen tieteisromaani, jonka on kirjoittanut yhdysvaltalaiskirjailija Veronica Roth. Se on kolmiosaisen *Outolintu*-kirjasarjan toinen osa, joka jatkaa sarjan samannimistä ensimmäistä osaa ja edeltää romaania *[[Uskollinen]]*. Romaani julkaistiin alkuperäiskielellä 1. toukokuuta 2012 ja suomeksi 10. kesäkuuta 2014 Outi Järvisen kääntämänä.

Kirjasarja sijoittuu dystooppiseen Chicagoon, jossa yhteiskunta on jaettu osastoihin hyveiden mukaan, mutta päähenkilö Tris Prior ei sovi niistä yhteenkään. Sarjan toisessa osassa jälkipuidaan Trisin perhettä kohdannutta hyökkäystä samalla kun osastojen välillä leijuu sodan uhka.

Romaani voitti parhaan nuorten fantasia- tai tieteiskirjan Goodreads Choice -palkinnon julkaisuvuonnaan. Siihen pohjautuva elokuva *[[Outolintu-sarja: Kapinallinen]]* sai ensi-iltansa vuonna 2015.

## Lähteet
Pete Hegseth

**Pete Hegseth** (s. 6. kesäkuuta 1980 Minneapolis, Minnesota)  on toiminut Yhdysvaltain puolustusministerinä 
vuodesta 2025 alkaen.(engl. United States Secretary of Defense, lyh. SecDef), toissijaisella nimikkeellä sotaministeri (engl. Secretary of War, lyh. SecWar) Aiemmin hän on toiminut on yhdysvaltalainen upseerina ja televisiojuontajana.

## Elämä ja ura
Hegseth suoritti politiikan kandidaatin tutkinnon Princetonin yliopistossa vuonna 2003 ja julkisen politiikan maisterin tutkinnon Harvardin yliopiston John F. Kennedy School of Government -koulussa vuonna 2013.

Hegseth palveli Yhdysvaltain maavoimissa vuosina 2002–2021. Hän palveli Guantanamo Bayn sotilastukikohdassa, Irakin sodassa sekä Afganistanin sodassa. Hän työskenteli noina vuosina myös veteraanijärjestöjen johtotehtävissä.

Vuonna 2014 Hegsethistä tuli Fox News -uutiskanavan säännöllinen avustaja, ja vuosina 2017–2024 hän toimi *FOX & Friends Weekend* -keskusteluohjelman juontajana. Lisäksi hän esiintyi toisinaan CNN:llä ja MSNBC:llä sekä kirjoitti useisiin lehtiin, kuten *[[The Wall Street Journal]]iin* ja *[[The Washington Post]]iin*.

Presidentiksi valittu Donald Trump nimitti marraskuussa 2024 Hegsethin ehdokkaakseen puolustusministeriksi hallitukseensa. Senaatin kuulustelussa demokraattisenaattorit esittivät hänelle tiukkoja kysymyksiä hänen näkemyksistään armeijan naisista ja syytöksistä seksuaalisesta väkivallasta. Republikaanisenaattorit puolustivat hänen nimitystään perustelemalla, että hänen asemansa ulkopuolisena ja rintamaveteraanina tekee hänestä sopivan ottamaan ohjat Pentagonissa ja kolmen miljoonan alaisen johdossa.

Hegseth hyväksyttiin ja nimitettiin puolustusministeriksi senaatissa äänin 51–50 tammikuussa 2025. 

Hegseth on arvostellut Yhdysvaltojen armeijaa. Hän on syyttänyt kenraaleja ja muita johtajia ”woke-kulttuurista” ja väittänyt, että heidän keskittymisensä monimuotoisuuteen ja tasa-arvoon on heikentänyt armeijaa. Hän on myös tukenut armahdusta sotarikoksista tuomituille sotilaille.

Hegsethin puolustusministeriön muistiossa toukokuussa 2025 linjattiin asevoimien valmisteluja "uudenaikaiseen" sotaan. Uudistuksiin liittyy esimerkiksi drooneihin, tekoälyyn, pitkän kantaman ohjuksiin ja ammusvarastoihin panostaminen. Tämän ohella joistakin perinteisistä järjestelmistä, kuten miehitetyistä helikoptereista olisi tarkoitus päästä eroon. Samalla Yhdysvallat painottaisi Kiinan uhan  ja Tyynenmeren suunnan sotilaallista merkitystä.

Hegseth on julkaissut vuoteen 2024 mennessä neljä kirjaa: *In the Arena* (2016), *American Crusade* (2020), *Battle for the American Mind: Uprooting a Century of Miseducation* (2022) ja *The War on Warrior: Behind the Betrayal of the Men Who Keep Us Free* (2024).

Hegsethin vaimo on entinen Fox News -televisiokanavan tuottaja Jennifer Hegseth.

## Lähteet
Doug Collins (poliitikko)

**Doug Collins** on yhdysvaltalainen pappi, juristi ja poliitikko, jonka Donald Trump on nimennyt ehdokkaakseen Yhdysvaltain veteraaniasiainministeriksi Donald Trumpin II hallitukseen tammikuusta 2025 alkaen.

Collins on opiskellut teologiaa ja toiminut baptistikirkon pastorina 11 vuoden ajan. Hän oli sotilaspastori ilmavoimissa ja laivastossa, ja hän on sotilasarvoltaan eversti. Hän edusti Georgiaa Yhdysvaltain edustajainhuoneessa 2013–2021.

## Lähteet
Panu Kangas

**Panu Kangas** (s. 1993 Vantaa) on suomalainen näyttelijä ja laulaja.

Kangas valmistui vuonna 2016 Lahden ammattikorkeakoulun musiikkiteatterilinjalta muusikoksi. Valmistumisensa jälkeen hän on näytellyt musikaaleissa Lahdessa, Helsingissä, Tampereella ja Turussa.

Kangas on ollut vuodesta 2016 lähtien Musiikkiteatteri NYT:n jäsen, jossa hän näyttelemisen lisäksi toimii monissa eri tehtävissä.

## Dubbaukset

## Lähteet
Snoqualmie Pass

**Snoqualmie Pass** on vuoristosola Yhdysvalloissa, Washingtonin osavaltiossa. Se sijaitsee Kaskadien vuoristossa ja on tärkeä liikenteellinen reitti, sillä osavaltion halki kulkeva Interstate 90 -valtatie kulkee solan kautta. Snoqualmie Pass yhdistää Seattlen metropolialueen itäisiin osiin, kuten Ellensburgiin ja Yakimaan.

Sola sijaitsee noin 920 metrin korkeudessa ja on yksi helpoimmin saavutettavista Kaskadien ylityspaikoista. Se on saanut nimensä Snoqualmien intiaaniheimolta, joka asui alueella ennen eurooppalaisten saapumista.

## Ilmasto ja matkailu
Snoqualmie Pass on tunnettu runsaista lumisateistaan talvikuukausina, mikä tekee siitä suositun kohteen talviurheilijoille. Alueella toimii useita hiihtokeskuksia, kuten Summit at Snoqualmie, joka tarjoaa laskettelua, lumilautailua ja murtomaahiihtoa. Kesäisin alueella voi retkeillä, kalastaa ja pyöräillä.

## Historia
Snoqualmie Passia käytettiin alun perin alkuperäiskansojen kulkureittinä, ja myöhemmin se oli tärkeä osa osavaltion infrastruktuuria, kun 1900-luvulla rakennettiin rautateitä ja valtateitä. Interstate 90 -valtatie valmistui 1960-luvulla ja on nykyään merkittävä kuljetusväylä sekä henkilö- että tavaraliikenteelle.

## Haasteet ja tulevaisuus
Runsaat lumisateet ja jyrkät maastot tekevät Snoqualmie Passista haastavan alueen liikenteelle. Lumivyöryjä tapahtuu ajoittain, ja talvella tiet suljetaan toisinaan huonon sään vuoksi. Viranomaiset ovat investoineet huomattavasti solan infrastruktuurin parantamiseen, mukaan lukien teiden laajentamiseen ja turvallisuuden parantamiseen.

Snoqualmie Pass on paitsi tärkeä liikenteellinen yhteys myös suosittu matkailukohde, joka tarjoaa luonnonläheisiä aktiviteetteja ympäri vuoden.
Uskollinen

**Uskollinen** () on yhdysvaltalaiskirjailija Veronica Rothin kirjoittama post-apokalyptinen nuortenromaani. Se on *Outolintu*-kirjasarjan kolmas ja viimeinen osa, jota edeltävät romaanit *[[Outolintu (romaani)|Outolintu]]* ja *[[Kapinallinen (Veronica Rothin kirja)|Kapinallinen]]*. HarperCollins julkaisi englanninkielisen alkuteoksen 22. lokakuuta 2013. Outi Järvisen kääntämä ja Otavan kustantama suomennos ilmestyi 15. tammikuuta 2015. Romaanin pohjalta on tehty elokuva *[[Outolintu-sarja: Uskollinen]]* (2016).

Kirjasarja sijoittuu dystooppiseen Chicagoon, jonka asukkaat on jaettu viiteen osastoon ominaisuuksiensa perusteella. Päähenkilö Tris Prior on divergentti, eli hän sopisi yhden osaston sijasta kolmeen, ja se asettaa hänet hengenvaaraan. Kolmannessa osassa Tris ystävineen pääsee viimein muurein rajatun kaupungin ulkopuolelle, jossa osastojärjestelmä ei enää vaikuta. Toisin kuin sarjan kahdessa edeltävässä osassa, viimeisessä romaanissa tarinaa kertoo Trisin lisäksi myös hänen poikaystävänsä Neljä.

## Vastaanotto
Kirja-arvosteluissa romaanin kerronnan kuvailtiin sopivan tyyliltään toimintakohtausten alkuun ja loppuun, mutta tarinan keskiosaa luonnehdittiin hidastempoiseksi ja itseään toistavaksi. Kertojan vaihtelun koettiin tuovan lisää perspektiiviä tapahtumiin, vaikka Trisin ja Neljän kertojaäänet olivat ”valitettavan erottamattomia”. Sarjan loppuratkaisua pidettiin traagisena ja järkyttävänä, mutta sitä kuvailtiin myös rohkeaksi, epäennustettavaksi ja johdonmukaiseksi.

Kirjasarjan fanien keskuudessa *Uskollinen* ja etenkin sen loppuratkaisu herättivät huomattavaa vastustusta. Romaanin julkaisun jälkeen kirjailija Veronica Roth sai vihaisia viestejä ja jopa tappouhkauksia viikkojen ajan. Salon-sivustolla vuonna 2021 julkaistussa esseessään Roth kertoi fanien lähettävän hänelle yhä viestejä, joissa anellaan vaihtoehtoista loppua tarinalle, mutta mainitsi myös alkuperäiselle ratkaisulle löytyvän aiempaa enemmän kannattajia. Roth koki edelleen päättäneensä tarinan oikealla tavalla.

*Uskollista* myytiin pelkästään julkaisupäivänä maailmanlaajuisesti 455 tuhatta kappaletta, mikä oli kirjan kustantaneen HarperCollinsin ennätys. Se äänestettiin vuoden 2013 parhaan nuorten fantasia- tai tieteiskirjan Goodreads Choice -palkinnon voittajaksi.

## Elokuva

Romaanin pohjalta oli alun perin tarkoitus tuottaa kaksi elokuvaa. *Outolintu-sarja: Uskollinen* sai ensi-iltansa vuonna 2016, mutta sen *Ascendant*-nimellä tunnettua jatko-osaa ei koskaan tehty. Kirjasarjan aiempiin osiin perustuvat elokuvat *[[Divergent – Outolintu]]* (2014) ja *[[Outolintu-sarja: Kapinallinen]]* (2015). Elokuvasarjan pääosia esittävät Shailene Woodley, Theo James, Kate Winslet, Jai Courtney, Ashley Judd, Ray Stevenson, Zoë Kravitz, Miles Teller, Tony Goldwyn ja Ansel Elgort.

## Lähteet
Cassin piirikunta (Pohjois-Dakota)

**Cassin piirikunta** () on Yhdysvaltojen Pohjois-Dakotan osavaltiossa sijaitseva piirikunta. Sen väkiluku oli 184&nbsp;525 vuonna 2020. Piirikunnan hallintokeskus ja suurin kaupunki on Fargo, joka on myös osavaltion suurin kaupunki. Piirikunta on perustettu vuonna 1873.

## Väestö
Vuoden 2020 väestönlaskennassa Cassin piirikunnan asukasluku oli 184&nbsp;525. Arvion mukaan asukkaista valkoisia on 85,3&nbsp;%, mustia 7,3&nbsp;%, aasialaisia 3,2&nbsp;%, alkuperäisasukkaita 1,7&nbsp;% ja Tyynenmeren alkuperäisasukkaita 0,1&nbsp;%. Asukkaista 2,5&nbsp;% kuuluu kahteen tai useampaan rotuun. 9,1&nbsp;% asukkaista puhuu kotonaan jotain muuta kieltä kuin englantia ja 8,2&nbsp;% asukkaista on syntynyt ulkomailla.

## Lähteet

## Aiheesta muualla
Riisi-kala-järjestelmä

**Riisi-kala-järjestelmä** on riisinviljelyn ja kalatalouden yhdistelmä, jossa kaloja joko istutetaan tai päästetään vapaasti riisipeltoja ympäröiviin vesikanaviin. Järjestelmässä samalla alueella voidaan tuottaa kaloja ilman vähennystä riisin tuotannossa, ja lisätään eläinproteiinin tuotantoa. Järjestelmässä kalat saavat luontaisesti ruokaa peltojen läheisyydestä, ja tämä vähentää rikkaruohojen esiintymistä. Yhdistelmäviljelyissä on saatu parempia satoja vakaa typen taso luonnollisen lannoituksen kautta, jolloin tarvittiin vähemmän lisälannoitusta.
Yhdistelmää on käytetty Kaakkois-Aasiassa muun muassa Intiassa, Thaimaassa, Pohjois-Vietnamissa ja eteläisessä Kiinassa.

## Lähteet
Akuuttilääketiede

**Akuuttilääketiede** diagnostisoi ja antaa kiireellistä hoitoa akuuteissa sairauksisa ja vammoissa kaikenikäisille potilaille. Se koordinoi, yhdistää ja täydentää muiden lääketieteen erikoisalojen akuuttitoimintoja. Akuuttilääketieteen erikoislääkäri työskentelee yhteispäivystyksen periaattein toimivalla päivystyspoliklinikalla sekä  sekä vastaa päivystyksen yhteydessä toimivan valvonta-/tarkkailuosaston toiminnasta. Erikoislääkäri suunnittelee ja johtaa päivystyksen toimintaa,  tekee päivittäistä ohjaamista, järjestää koulutustoimintaa  sekä hallitsee päivystyspoliklinikan talouden ja tutkimustyön. Tavoitteena on, että jatkossa päivystyspoliklinikat toimivat akuutilääketieteen erikoislääkäreiden voimin. 

Suomessa akuuttilääketieteeseen voi erikoistua Helsingin, Itä-Suomen, Oulun, Tampereen ja Turun yliopistoissa.  Erikoistuminen akuuttilääkäriksi kestää kuusi vuotta. Opiskelijan tulee tulee suorittaa vähintään 9 kuukautta terveyskeskuksessa, vähintään 1 vuosi yliopistosairaalassa ja vähintään 1 vuosi yliopistosairaalan ulkopuolella. Erikoistuvan pitää hallita akuuttilääketieteen osaamistavoitteet sekä yliopistosairaalassa että muualla. Tämän lisäksi opiskelija suorittaa asianmukaisessa koulutuspaikassa osaamisperusteista koulutusta.

Ensihoitolääketiede taas keskittyy sairastuneiden ja vammautuneiden hoitoon sairaaloiden ulkopuolella.            

## Koulutuksen historiaa
Akuuttilääketiede alkoi kehittyä Yhdysvalloissa 1960- ja 1970 -luvun vaihteessa kun Korean ja Vietnamin sodan kokeneet lääkärit palasivat Yhdysvaltoihin ja turhautuivat nähdessään kotimaansa päivystystoiminnan tason verrattuna sodissa annettuun kenttälääkintään. Myös muissakin maissa alettiin olla valmiita akuuttilääketieteen erikoisalan perustamiseen ja pian se levisi etenkin englanninkielisiin maihin. Suomessa akuuttilääketieteen erikoisala tuli käyttöön vuoden 2013 alussa.

## Akuuttilääketieteen yhdistys
Akuuttilääketieteeseen liittyvän tiedon, taidon ja tutkimuksen sekä kaiken terveydenhuollon päivystystoiminnan kehittämiseksi Suomessa toimii oma Suomen akuuttilääketieteen yhdistys. Sen jäseniksi voivat hakea laillistetut lääkärit tai lääketieteen opiskelijat, joilla on oikeus toimia päivystävän lääkärin työssä Suomessa ja jotka ovat kiinnostuneita akuuttilääketieteestä.

## Lähteet
Henry Wynkoop

**Henry Wynkoop** (2. maaliskuuta 1737 Northampton Township, Pennsylvania – 25. maaliskuuta 1816 Bucksin piirikunta, Pennsylvania) oli yhdysvaltalainen poliitikko.

Wynkoop valmistui englannin ja antiikin tutkimuksen opinnoista. Hän työskenteli myös tuomarina Bucksin piirikunnassa. Wynkoop istui Siirtokuntien kongressissa vuosina 1779–1782. Hänet valittiin myös Yhdysvaltain ensimmäiseen kongressiin, jossa hän istui Yhdysvaltain edustajainhuoneen jäsenenä vuosina 1789–1791 Pro-Administration-ryhmittymän edustajana Pennsylvaniasta.

## Lähteet
Minnehahan piirikunta

**Minnehahan piirikunta** () on Yhdysvaltojen Etelä-Dakotan osavaltiossa sijaitseva piirikunta. Sen väkiluku oli 197&nbsp;214 vuonna 2020. Piirikunnan hallintokeskus ja suurin kaupunki on Sioux Falls, joka on myös osavaltion suurin kaupunki. Piirikunta on perustettu vuonna 1862.

## Väestö
Vuoden 2020 väestönlaskennassa Minnehahan piirikunnan asukasluku oli 197&nbsp;214. Arvion mukaan asukkaista valkoisia on 84,4&nbsp;%, mustia 7,0&nbsp;%, alkuperäisasukkaita 3,0&nbsp;%, aasialaisia 2,2&nbsp;% ja Tyynenmeren alkuperäisasukkaita 0,1&nbsp;%. Asukkaista 2,9&nbsp;% kuuluu kahteen tai useampaan rotuun. 9,4&nbsp;% asukkaista puhuu kotonaan jotain muuta kieltä kuin englantia ja 7,5&nbsp;% asukkaista on syntynyt ulkomailla.

## Lähteet

## Aiheesta muualla
Ari Lankinen

**Ari Lankinen** (s. 27. helmikuuta 1999) on suomalainen pesäpalloilija. Hänen kasvattajaseuransa on Oulun Lippo. Lankinen edustaa Superpesiksessä pelaavaa Sotkamon Jymyä, jonka kanssa hänenllä on voimassa try out- sopimus kaudesta 2025. Lankinen tunnetaan kovakätisenä kopparina, nopeana etenijänä, sekä vaarallisena kakkospuolen lyöjänä.

Ennen Sotkamoon siirtymistä Lankinen on edustanut koko uransa Oulun Lippoa Superpesiksessä ja Ykköspesiksessä. Superpesiksen runkosarjassa Lankinen on pelannut 50 ottelua, joissa hän on lyönyt 3+9=12 juoksua, tuonut 25 juoksua ja kerännyt 156 kärkilyöntiä. Alemmissa pudotuspeleissä Lankinen on pelannut 8 ottelua, joissa hän on lyönyt 2+1=3 juoksua, tuonut 8 juoksua ja kerännyt 27 kärkilyöntiä.

Ykköspesiksen runkosarjassa Lankinen on pelannut 134 ottelua, joissa hän on lyönyt 21+57=78 juoksua, tuonut 149 juoksua ja kerännyt 604 kärkilyöntiä. Ykköspesiksen Pudotuspeleissä (ylemmät ja alemmat) Lankinen on pelannut yhteensä 26 ottelua, joissa hän on lyönyt 4+9=13 juoksua, tuonut 22 juoksua ja kerännyt 105 kärkilyöntiä. (Tilastot päivitetty 17.11.2024)

## Lähteet
Emmanuelle (vuoden 2024 elokuva)

**Emmanuelle** on vuonna 2024 julkaistu ranskalainen eroottinen elokuva, jonka on ohjannut Audrey Diwan.